МОТИВИ

към Проект на Наредба № 23 за управление на общинските горски територии в община Две могили, област Русе

[bookmark: _GoBack]Причини, налагащи приемането на Проект на Наредба за управление на общинските горски територии в община Две могили, област Русе:

Законът за горите регламентира правилата за управление на горските територии – общинска собственост. В изпълнение на цитирания нормативен акт и на основание чл. 21, ал. 2 от Закона за местното самоуправление и местната администрация и чл. 4, ал. 1 от Правилник № 1 за организацията и дейността на Общинския съвет, неговите комисии и взаимодействието му с общинската администрация във връзка с чл. 181, ал. 6 от Закона за горите с Решение № 109 по Протокол № 7/30.03.2012 г., на Общински съвет – Две могили, е приета Наредба № 23 за управление на общинските горски територии в Община Две могили, област Русе, впоследствие изменена с Решение № 27 от 30.04.2019 г. на Административен съд – Русе.
Една от основните причини за изработването на нова Наредба е фактът, че действащата към момента наредба е приета преди значителен период от време и не съответства на актуалното състояние на обществените отношения в сферата на управлението и стопанисването на горските територии – общинска собственост. През годините са настъпили редица изменения и допълнения в Закона за горите и в подзаконовите нормативни актове, които не са отразени в досегашната наредба. Това води до непълнота и несъответствия в местната нормативна база. Тези констатации са направени и при извършения одит от Сметна палата през 2024 г. В изпълнение на дадените препоръки с Одитен доклад № 0200301624 за извършен одит за съответствие при възлагане на обществените поръчки и при управлението и разпореждането с общинско имущество на община Две могили, област Русе за периода от 01.01.2022 г. до 31.12.2023 г. с вх. № 3264 от 18.07.2025 г., изпратен и в Общински съвет Две могили, бе изготвен настоящия проект на нов подзаконов нормативен акт, с който се отменя досега действащия.
Всичко това налага отмяната на сега действащата Наредба за управление на общинските горски територии в община Две могили, област Русе и приемането на нова, съобразена със съвременните реалности, а също така и с влизането на страната в еврозоната.

Настоящата наредба /ПРОЕКТ/ следва да се приеме от Общинския съвет на община Две могили на основание чл. 181, ал. 6 от Закона за горите и чл.21, чл. 2 от Закона за местното самоуправление и местната администрация.  

Както вече беше споменато това е задължение на всяка община, като е налице законова делегация съгласно цитираната норма на Закона за горите – „Общинският съвет определя с наредба реда за управление на горските територии - общинска собственост“.

При изработване на този проект, чийто възложител е кметът на общината са спазени всички изисквания на Закона за нормативните актове, визирани в чл. 26 от същия, както и правилата на Указ № 883/1984 г. за прилагане на ЗНА, както и нормите на АПК, относими към издаване на подзаконови нормативни актове.

Предложеният проект на Наредба е структуриран в девет глави, които обхващат изцяло всички обществени отношения, свързани със собствеността, стопанисването, ползването, опазването и управлението на общинските горски територии. Всяка глава има свое специфично значение, което заедно изгражда цялостна и ефективна правна рамка.

Първата глава поставя рамка на наредбата, като урежда предмета и целите на управление на общинските горски територии, като акцентира върху тяхната устойчивост, закрила и дългосрочно планиране чрез горскостопански планове.
Втората глава урежда цялостно правния режим на общинските горски територии, като включва няколко аспекта. Наредбата уточнява собствеността, регламентира разпореждането с горски територии, определя реда за управление и въвежда възможност за учредяване на ограничени вещни права върху горските територии на общината. 
Глава трета се отнася за стопанисването на общинските горски територии, като включва залесяване, възстановяване на обезлесени площи и поддържане на насаждения. В нея са определени правилата и условията за провеждане на сечи, както и мерки за защита срещу ерозия и порои.
Четвърта глава е свързана с  реда за ползване на дървесина и недървесни горски продукти от общинските гори, като определя условията за добив, продажба и разпореждане с тях. Включени са и правилата за паша на селскостопански животни.
Глава пета регламентира защитата на общинските горски територии, включително мерките за превенция и борба с болести, вредители, абиотични въздействия и пожари. Наредбата определя организацията и отговорностите на общината за осигуряване на здрави и устойчиви гори, като включва наблюдение, профилактични и контролни мероприятия, както и създаване на доброволни формирования за гасене на пожари, с оглед опазване на горските екосистеми.
Шеста глава е свързана с режима на достъп до общинските горски територии, като гарантира свободното придвижване на хора и животни при спазване на разпоредбите, определя условията за движение на превозни средства и провеждане на обществени и спортни мероприятия, като същевременно осигурява безопасността и опазването на горските територии.
Глава седма съдържа условията за строителство в общинските горски територии без промяна на предназначението, като допуска само изграждането на съоръжения, свързани с горскостопанската дейност.
Глава осма се отнася за управлението и опазването на горските територии, като определя формите на управление чрез общинска структура, договор с държавни стопанства или с регистрирани лица и търговци.
Глава девета урежда административните мерки, нарушения и наказания в общинските горски територии, като дава правомощия на кмета и общинските органи да спират незаконни дейности, налагат санкции, отнемат незаконно добити горски продукти и контролират спазването на правилата.

В процеса по изработване на проект на нормативен акт се провеждат обществени консултации с гражданите и юридическите лица.
В изпълнение на чл. 26, ал. 3 от Закона за нормативните актове настоящият Проект, заедно с мотивите е публикуван на интернет страницата на общината (www.dvemogili.egov.bg) и в Портала за обществени консултации (www.strategy.bg).
Срокът за предложения и становища по проектите, публикувани за обществени консултации е 30 дни.
След приключването на обществената консултация и преди приемането, съответно издаването на наредбата, вносителят публикува на интернет страницата на общината справка за постъпилите предложения заедно с обосновка за неприетите предложения.
Така изготвения проект, ведно с доклад, съответно и мотивите на проекта се внася за разглеждане в общински съвет-Две могили.
Издадената наредба бе публикувана на интернет страницата на общината и в Портала за обществени консултации.
Цели, които се поставят:
С приемането на Проекта на Наредба за управление на общинските горски територии в община Две могили, област Русе се цели синхронизиране на нормативната уредба със Закона за горите, подобряване на организацията на работа и по-ефективно изпълнение на предвидените дейности, както и изпълнение на препоръките, дадени с Одитен доклад на Сметната палата № …….. от ……. 
Финансови и други средства, необходими за прилагането на Наредбата:
С предлаганият Проект на Наредба за управление на общинските горски територии в община Две могили, област Русе не се предвижда разходване на финансови средства.
Очаквани резултати от прилагането, включително финансови:
С приемане на Проекта на Наредба за управление на общинските горски територии в община Две могили, област Русе се очаква да се постигне по-качествено изпълнение на предвидените дейности. Същевременно ще се повиши качеството на координация между отделните звена от общинската администрация.
Анализ за съответствие с правото на Европейския съюз:
Проектът не съдържа разпоредби, транспониращи актове на Европейския съюз, поради което не се налага анализ за съответствие с правото на Европейския съюз. Предлаганият Проект на Наредба за управление на общинските горски територии в община Две могили, област Русе е подзаконов нормативен акт и е в съответствие с разпоредбите и целите на националното и местното законодателство, в това число с нормативните актове от по-висока степен. Предлаганият Проект на Наредба не противоречи на норми от по-висока йерархия и на европейското законодателство. 

